text: Sønderborg Kommune vil ændre Gendarmstien efter dødsulykke
  23 maj 2017 kl. 20.47
  Sønderborg Kommune vil ændre stien, hvor en 64-årig mand søndag blev trampet ihjel
  Sønderborg Kommune undersøger muligheden for at flytte Gendarmstien efter en ulykke, hvor en 64-årig mand søndag blev trampet ihjel af en ko. Det skriver dr.dk.
  - I et samarbejde med ejeren af grunden er vi ved at undersøge, om vi kan flytte stien ud til kanten af engen eller helt uden for engen for at undgå, at lignende ulykker sker igen, siger Jens-Kristian Mikkelsen, afdelingsleder, Projekt & Anlæg, Sønderborg Kommune, til DR.
  Gendarmstien krydser den eng i Broager, hvor ulykken skete. Området er dog udstyret med skilte, der advarer folk om ikke at gå for tæt på dyrene.
  Sønderborg Kommune forventer, at ændringer til Gendarmstien vil blive foretaget allerede i denne uge.
  